google/wiki40b huggingface dataset:
ליידי בירד ג'ונסון

ביוגרפיה

קלודיה נולדה בקרנק שבטקסס למיני פאטילו טיילר (Minnie Patillo-Taylor) ולתומאס ג'פרסון טיילור (Thomas Jefferson Taylor), בעל אדמות אמיד. הכינוי "ליידי בירד" ניתן לה עוד בהיותה פעוטה על ידי המטפלת שלה אליס טיטל, שאמרה שהיא "יפה כליידי בירד" (purty as a ladybird במקור). לא ברור אם הכוונה המקורית הייתה לציפור, או למושית השבע, הקרויה בעגה הבריטית והאמריקאית "ליידי בירד".
אבותיה הגיעו לווירג'יניה במהלך המאות ה-17 וה-18, כנראה כמשרתים חוזיים, כמו רוב המהגרים הראשונים למושבה זו. לאביה, יליד אלבמה, שורשים אנגליים, ולשיים ודניים. אמה, גם היא ילדת אלבמה, ממוצא אנגלי וסקוטי.
ליידי בירד למדה בבית ספר התיכון מרשל, במרשל שבטקסס, ולמדה עיתונות ואמנות בבית הספר האפיסקופלי על שם מרים הקדושה לבנות, ובאוניברסיטת טקסס באוסטין.
ליידי בירד נישאה ללינדון ג'ונסון ב-17 בנובמבר 1934 בכנסייה האפיסקופלית על שם מרקוס הקדוש שבסן אנטוניו טקסס, ולבני הזוג נולדו שתי בנות - לינדה בירד ג'ונסון ולוסי באיינס ג'ונסון.
בשנת 1943 רכשה ג'ונסון תחנת רדיו מקומית באוסטין, הודות לקשרים הפוליטיים של בעלה. בהמשך קיבלה התחנה מונופול על שידורי טלוויזיה באזור הודות לעמדה הפוליטית של בעלה. 
ליידי בירד הייתה פעילה לאורך השנים למען איכות הסביבה, ואף שיכנעה את מדינת טקסס לזרוע פרחי בר לאורך הכבישים במדינה.
בשל חשיבות איכות הסביבה בעיניה, בהיותה הגברת הראשונה של ארצות הברית החלה בפרויקט ייפוי ושיקום בירת ארצות הברית במטרה לשפר את תנאי המגורים בוושינגטון. בעקבות מאמציה החלו בפרויקטים של שיקום שכונות בכל רחבי ארצות הברית. כמו כן היא פעלה למען תוכניות ייפוי הדרכים ברחבי המדינה באמצעות קביעת הגבלה על מספר השלטים בצדי הדרכים ונטיעת עצים ופרחים בצדי הדרכים.
לאחר שבני הזוג עזבו את הבית הלבן ושבו להתגורר בטקסס, המשיכה ליידי בירד בקידום פרויקטים של איכות הסביבה. היא ייסדה את המכון הלאומי לחקר פרחי הבר, הקרוי כיום על שמה - מכון פרחי הבר ליידי בירד ג'ונסון.
ב-1977 העניק לה הנשיא ג'רלד פורד את מדליית החירות הנשיאותית, וב-1984 זכתה במדליית הזהב של הקונגרס. 
עד שנות ה-90 המשיכה ליידי בירד להשתתף באירועים רשמיים, אולם בשנת 1993 סבלה משבץ והתעוורה. ב-2002 עברה שבץ נוסף ולא הייתה מסוגלת לדבר וללכת. 
ליידי בירד הייתה האדם שאובטח הכי הרבה שנים על ידי השירות החשאי של ארצות הברית, יותר שנים מכל אדם אחר בהיסטוריה של המדינה. היא נפטרה בבית חולים באזור מגוריה בטקסס בגיל 95.
על שמה קרוי פארק ליידי בירד ג'ונסון בוושינגטון הבירה.
גני למיה

גני למיה (בלטינית: Horti Lamiani - "הורטי למיאני") היו גנים ברומא העתיקה, על פסגת גבעת אסקווילינו, במקום בו נמצאת כיום פיאצה ויטוריו אמנואלה.
הגנים נבנו על ידי הקונסול הליוס למיה (Helius Lamia) במאה הראשונה, ובתקופת שלטונו של הקיסר קליגולה הפכו רכוש המשפחה הקיסרית. אפרו של קליגולה נטמן בגנים.
שרידי הגנים התגלו בחפירות שנערכו במאה ה-19, ובהם פרסקאות, וריצוף שיש וברונזה.
כמו כן התגלו פסלים רבים שהיו בגנים ובהם ונוס אסקווילינו ופסלו של קומודוס, המוצגים כיום כחלק מאוספי המוזיאון הקפיטוליני.
יום הבסטיליה

יום הבסטיליה (בצרפתית: Fête nationale - חג לאומי, נודע גם כ-Quatorze juillet - ‏14 ביולי), הוא החג הלאומי ויום העצמאות הרשמי של צרפת, אשר נחוג ב-14 ביולי, היום בו התרחשה נפילת הבסטיליה (1789), אירוע מכונן במהפכה הצרפתית.

מנהגים

חגיגות יום הבסטיליה נערכות בעיקר בשדרות השאנז אליזה. בדרך-כלל מתקיימות תהלוכות, בראשן עומדים שוחרים מאקול פוליטכניק ומגראן אקולים אחרים, אחריהם כוחות מחיל הרגלים, אחריהם קבוצת מכוניות, ולסיום טסים מטוסים ממשמרות צרפת. בשנים האחרונות, נהוג להזמין קבוצות אנשים מבעלות הברית של צרפת לתהלוכות יום הבסטיליה; ב-2004, לציון מאה שנים לחתימת ההסכמה הלבבית, הכוחות המזוינים של בריטניה הובילו את התהלוכה בפריז בפעם הראשונה, בליווי מטוסי חץ אדום.
נשיא צרפת מתראיין בדרך-כלל לכלי התקשורת ונוהג לערוך מסיבה בארמון האליזה. ניקולא סרקוזי, נשיא צרפת השישי, בחר לחרוג ממנהג זה.
סעיף 17 בחוקה של צרפת, נותן סמכות לנשיא צרפת לחון עבריינים בעלי עבירות קלות ביום זה, והחל מ-1991 הפכה החנינה למנהג, והנשיאים שחררו מספר עצירים, בעיקר כאלה בעלי עבירות תנועה בלבד. ניקולא סרקוזי החליט לחרוג גם ממנהג זה.

מקור החגיגות

יום הבסטיליה נחוג באופן סדיר מאז 1879, 90 שנים לאחר המהפכה הצרפתית, אז הוא נקבע באופן רשמי כחג לאומי. ה-14 ביולי גבר ב"קרב" זה על ה-4 באוגוסט, בו בוטלה השיטה הפיאודלית.
הפעם הראשונה בה נחוג החג הייתה ב-30 ביוני 1878, כשנערכה בפריס חגיגה רשמית לכבוד הרפובליקה. שנה מאוחר יותר, ב-14 ביולי 1879, נערכה חגיגית רשמית-למחצה, שכללה תצוגה צבאית בלונגשמפ, קבלת פנים שאורגנה בידי לאון גמבטה ב-Chambre des députés, אספת הפרלמנטים של הרפובליקה, ומשתה רפובליקני במלון הפרה-קטלן, עם ויקטור הוגו ולואי בלאנק. בכל רחבי צרפת, כפי שכתב לה פיגארו יומיים מאוחר יותר, "אנשים חגגו לרוב לכבוד הבסטיליה".
ב-21 במאי 1880, בנז'מין רספייל הציע לחוקק חוק שיגדיר את ה-14 ביולי כחג לאומי שנתי. האספה הלאומית אישרה את החוק ב-21 במאי וב-8 ביוני, והסנאט אישר אותו ב-27 ביוני וב-29 ביוני (הנציגים העדיפו הצעה זו על פני ההצעה לחגוג ב-4 באוגוסט, יום תומה של המערכת הפיאודלית). החוק הפך לרשמי ב-6 ביולי 1880, ומשרד הפנים המליץ לחגוג את היום "בכל הברק שהמשאבים מאפשרים". ואכן, חגיגות יום הבסטיליה ב-1880 היו מרהיבות.
בדיון שקדם לאימוץ החג, אנרי מרטין, יושב ראש הסנאט הצרפתי, פנה אל היושבים באולם ואמר: "אל תשכחו שמאחורי ה-14 ביולי, היכן שניצחון העידן החדש על המשטר הישן נקנה בחרב, אל תשכחו שאחרי ה-14 ביולי 1789, הגיע ה-14 ביולי 1790. ... אי אפשר להאשים את היום ההוא בשפיכות דמים, בחלוקת הארץ. היה זה יום חנוכת האחדות של צרפת. ... אם לחלק מכם נקיפות מצפון בנוגע ל-14 ביולי הראשון, הם בהחלט לא חשים כאלה כלפי האחרון. כל הבדל שעשוי להפריד בינינו, משהו מרחף מעליו, והוא האחדות הלאומית שכולנו חושקים בה, שכולנו נחתור אליה, ונמות בעבורה."
מאיה קופרמן

ביוגרפיה

קופרמן נולדה בחיפה, בנערותה השתתפה בסדנאות הכתיבה לנוער של מתא"ן. שיריה הראשונים התפרסמו בכתב העת הליקון בשנת 1999, ובאותה שנה השתתפה גם בכיתת השירה של "הליקון". בהמשך התפרסמה הפואמה שלה 'שפת אם' בגיליון הבכורה של כתב העת "מטעם" וזיכתה אותה בתשומת לב ציבורית.
זכתה בפרס שרת התרבות למשוררים בראשית דרכם, בשנת 2006, וספר שיריה הראשון "שפת אם" ראה אור ב-2007.
בנוסף לכתיבת שירה היא עורכת ערוץ הנדל"ן באתר האינטרנט ynet.
חנני הרואה

חֲנָנִי הָרֹאֶה, דמות מקראית, נביא אשר ניבא בסוף ימיו של בעשא, מלך ישראל ובזמנו של אסא מלך יהודה. חֲנָנִי הוא אביו של יהוא אשר גם הוא נקרא רֹאֶה.
בספר דברי הימים ב' מסופר שהזהיר את אסא מלך יהודה שלא יכרות ברית עם מלך ארם. דבר זה הכעיס את המלך וזה העניש את חנני "וַיִּתְּנֵהוּ בֵּית הַמַּהְפֶּכֶת"
אסא משליך את הנביא לבית המהפכת. לפי רש"י "בית הסוהר שעשוי מלאכת המהפכת" . יש הסוברים כי הנביא מילא תפקיד של דובר רצון העם ובהמרצתו.
התנהגותו של אסא אל חנני היא אחד הגורמים למחלתו. חנני בנאומו נוזף באסא על מעשיו. הוא טוען כי הוא נכשל במלחמתו. דבריו כוללים הסבר לשתי המלחמות וזאת לפי הכתוב : "בְּהִשָּׁעֶנְךָ עַל-מֶלֶךְ אֲרָם וְלֹא נִשְׁעַנְתָּ עַל-ה' אֱלֹהֶיךָ, עַל-כֵּן נִמְלַט חֵיל מֶלֶךְ-אֲרָם, מִיָּדֶךָ.  ח: הֲלֹא הַכּוּשִׁים וְהַלּוּבִים, הָיוּ לְחַיִל לָרֹב לְרֶכֶב וּלְפָרָשִׁים--לְהַרְבֵּה מְאֹד; וּבְהִשָּׁעֶנְךָ עַל-ה', נְתָנָם בְּיָדֶךָ. ט: כִּי ה', עֵינָיו מְשֹׁטְטוֹת בְּכָל-הָאָרֶץ לְהִתְחַזֵּק עִם-לְבָבָם שָׁלֵם אֵלָיו--נִסְכַּלְתָּ עַל-זֹאת: כִּי מֵעַתָּה, יֵשׁ עִמְּךָ מִלְחָמוֹת."
חסידות צאנז-ז'מיגראד

תולדות החסידות

האדמו"ר הראשון היה רבי סיני הלברשטאם (נולד ב-1869), שהיה רב ואדמו"ר בעיר ז'מיגרד. רבי סיני היה בנו של האדמו"ר ברוך הלברשטאם מגורליץ (1826-1906), שהיה בנו של האדמו"ר מצאנז רבי חיים הלברשטאם. רבי סיני הלברשטאם נמלט לרוסיה ונפטר באומסק ב-25 ביולי 1941. היה חתנו של רבי נפתלי ממעליץ.
סטארדיו וואלי

סטארדיו וואלי (באנגלית: Stardew Valley) הוא משחק תפקידים אינדי מסוגת סימולציית חקלאות (Farming Simulation) שפותח על ידי אריק "ConcernedApe" ברון (Barone) והוצא לאור על ידי חברת צ'אקלפיש (Chucklefish). המשחק יצא למערכת ההפעלה ווינדוס בפברואר 2016, ומאוחר יותר באותה השנה למערכות ההפעלה Mac OS ולינוקס, ולקונסולות המשחק: פלייסטיישן 4, ו-xbox one. המשחק יצא לנינטנדו סוויץ' בפברואר 2017, לפלייסטיישן ויטה במאי 2018, ולמובייל.

בסטארדיו וואלי, משחק השחקן דמות שהחליטה לברוח מהלחץ של החיים המודרניים ומתפקיד משרדי. לכן, השחקן מקבל על עצמו את הטיפול בחווה הרעועה שסבו המנוח הוריש לו. על השחקן לנהל את זמנו בכל יום, תוך שימוש בנקודות האנרגיה שלו. כך, למשל, השחקן מסדר ומנקה את החווה, שותל ודואג ליבול, מגדל מקנה, מכין לעצמו כלים ומוצרים וכורה מחצבים במכרה. בנוסף לכך, השחקן עוסק בפעילויות חברתיות, ובכלל זה: יצירת קשרים רומנטיים (המובילים בסופו של דבר לנישואין), וכן יצירת חברויות עם מגוון האזרחים של העיר הקטנה. באותה העת, השחקן מרוויח כסף כדי להרחיב את החווה ולשדרג את מגוון הכלים שלו. עולם המשחק פתוח לחלוטין, ונותן לשחקן לעשות פעולות לפי החלטותיו ושיקול דעתו המלא. גרסת אונליין למשחק (שנוספה לגרסת הווינדוס שלו באוגוסט 2018) מאפשרת לארבעה שחקנים (לכל היותר) לשחק יחד באותה עיר, וצפויה לצאת בעתיד לפלטפורמות האחרות שצוינו לעיל.
אתרוג קלבריה

היסטוריה

אתרוג קלבריה היה אחד ממיני האתרוג הבולטים בשוק קליפות ההדרים המסוכרות בעיר ליבורנו שבאיטליה, לשם הובא מליגוריה, נאפולי, קלבריה וסיציליה.
יהודים דתיים רבים מכנים אותו "אתרוג ג'נובה" (לרוב בהגייה אשכנזית) על שם נמל ג'נובה, אשר דרכו יוצא מאיטליה למדינות אחרות כגון אנגליה וארצות הברית, ושהיה מקור חשוב לאתרוגים עוד מתקופת בעלי התוספות.
כיום, אהוד מין זה בעיקר על חסידי חב"ד, חסידי סאטמר וחסידי גור.

כשרות

רוב החקלאים המגדלים עצי אתרוג באזור קלבריה, משתמשים בטכניקה של הרכבה כדי להגן על עציהם מפני מחלות וקרה. נוהג זה יוצר קושי הלכתי עבור יהודים המעוניינים להשתמש באתרוגים אלה לשם קיום מצוות ארבעת המינים בחג הסוכות, ולפיכך חייב משגיח כשרות לוודא כי העצים הספציפיים שמהם נקטפים האתרוגים המשמשים לקיום המצווה לא עברו הרכבה.
משגיחי כשרות מתושבי המקום, מאירופה, ארצות הברית וכן מישראל, מגיעים מדי שנה בחודשי הקיץ לאזור, בודקים את העצים ואת האתרוגים, רוכשים את האתרוגים שנמצאו כשרים, ושולחים אותם לישראל, ארצות הברית ורחבי אירופה.
ארקטיק וורפר

היסטוריה

הרובה Accuracy International Precision Marksman השתתף בתחרות של הצבא הבריטי ונבחר כתחליף לרובי הצלפים שהיו מבוססים על הלי אנפילד. הרובה נכנס לשירות תחת השם L96A1 בשנת 1982.
כמה שנים לאחר מכן, הצבא השוודי חיפש רובה חדש, ו-Accuracy International הציעה גרסה חדשה של ה-PM בשם Arctic Warfare או AW. זאת הייתה ההתחלה של השם Arctic Warfare שיהפוך להיות השם העיקרי של משפחת הרובים. כמה מהתכונות החדשות של הרובה כוללות מערכות שמאפשרות לו לפעול בטמפרטורות נמוכות וכמו כן חלקי הרובה הוגדלו כך שיהיה אפשר להשתמש בהם עם כפפות עבות. הגרסה הזאת התקבלה על ידי השוודים ב-1988 בשם PSG-90.
כיום גם מדינות אחרות כמו אוסטרליה, אירלנד, בלגיה, גרמניה, הולנד וסינגפור משתמשות ברובה.

(Precision Marksman)‏ PM

הגרסה המקורית שממנה פותחה משפחת הרובים.

(Arctic Warfare)‏ AW

הגרסה המשופרת הבסיסית של ה-PM. שמה של הגרסה נובע מיכולתו של הרובה לתפקד במזג אוויר קר.
צבאות בריטניה, שוודיה ואוסטרליה משתמשים ברובה.

(Arctic Warfare Police)‏ AWP

גרסה לשימוש משטרתי.

(Arctic Warfare Suppressed)‏ AWS

גרסה המצוידת במשתיק קול, קת מתקפלת וקנה הניתן לפירוק.
יחידות כמו כוח דלתא בארצות הברית ו-SAS בבריטניה משתמשות בגרסה זו.

(Arctic Warfare Folding)‏ AWF

רובה AW רגיל עם קת מתקפלת.

(Arctic Warfare .50 calibre)‏ AW50

גרסה המותאמת לשימוש בקליבר 0.5 BMG‏ (12.7x99 מ"מ נאט"ו) ומשמשת הן כרובה צלפים כבד לטווח ארוך (1,500-1,800 מטר) וכן כרובה נגד חומרים.

(Arctic Warfare .50 calibre Folding Stock)‏ AW50F

רובה AW50 עם קת מתקפלת.

AS50

גרסה חצי-אוטומטית של הרובה עם קליעים בקליבר 0.5 BMG. בעל דיוק של 1.5 דקת קשת. פותחה בעיקר עבור יחידת אריות הים.

(Accuracy Enforcement)‏ AE/AE MkIII

גרסה זולה של ה-AW המשמשת בעיקר כוחות אכיפת חוק.
ילדודס (אתר אינטרנט)

ילדודס הוא אתר אינטרנט חינוכי ודתי לילדים, המכיל סרטים ושירים לצפייה ישירה (תחת הכותרת 'טלדודס'), משחקי מחשב, פורום לילדים, בדיחות ופעילויות כגון דפי ציור לצביעה עבור ילדים קטנים.
ילדודס הוא אתר מבית ערוץ 7 (בדומה לערוץ מאיר לילדים של מכון מאיר), המיועד לילדים בגילאי 5 עד 14. יוצרי התוכנית ילדודס הם הרבנים שלומי רוזנטל ויוני קמפינסקי.
האתר מכין תכנים חינוכיים עם מסרים יהודיים, כגון שמירת שבת, חגים ואמונה באלוהים. באתר ישנם סרטי וידאו לצפייה ישירה תחת הכותרת 'טלדודס' (הלחם המילים "טלוויזיה" ו"ילדודס"), משחקים חינוכיים, בדיחות שהילדים מעלים לאתר, פורום לילדים ודפי צביעה לילדים קטנים.
שאנדור ולאדר

ביוגרפיה

ולאדר נולד בבודפשט. הוא התאמן תחת הדרכתו של המאמן תמאש סצ'י. 
באליפות העולם בשחייה שנערכה במערב ברלין, מערב גרמניה בשנת 1978 סיים ולאדר במקום שישי במשחה ל-200 מטר גב בתוצאה של 2:07.32 דקות.
באולימפיאדת מוסקבה (1980) זכה ולאדר במדליית זהב במשחה ל-200 מטר גב בתוצאה של 2:01.93 דקות, לפני חברו לנבחרת זולטן וראסטו (2:02.40 דקות) ומארק קרי מאוסטרליה (2:03.14 דקות). בנוסף, הוא סיים במקום חמישי במשחה ל-100 מטר גב בתוצאה של 57.84 שניות, המנצח במשחה זה היה בנט בארון משוודיה (56.53 דקות) ובמקום שישי במשחה שליחים 4X100 מטר מעורב בתוצאה של 3:50.29 דקות, כשחיין ראשון הוא קבע תוצאה של 57.30 שניות (תוצאה שהייתה מקנה לו מדליית ארד).
באליפות אירופה בשחייה שנערכה בספליט, לשעבר יוגוסלביה בשנת 1981, זכה ולאדר בשתי מדליות זהב במשחה ל-100 מטר גב בתוצאה של 56.72 שניות ובמשחה ל-200 מטר גב בתוצאה של 2:00.80 דקות.
באליפות העולם בשחייה שנערכה בגואיאקיל, אקוודור בשנת 1982 זכה ולאדר במדליית כסף במשחה ל-200 מטר גב בתוצאה של 2:01.31 דקות, אחרי ריק קארי מארצות הברית שקבע שיא תחרות חדש של 2:00.82 דקות ולפני פרנק באלטרש ממזרח גרמניה(2:01.51 דקות). בנוסף, הוא סיים במקום רביעי במשחה ל-100 מטר גב בתוצאה של 56.85 שניות
באליפות אירופה בשחייה שנערכה ברומא, איטליה בשנת 1983, זכה ולאדר במדליית כסף במשחה ל-200 מטר גב בתוצאה של 2:01.61 דקות. בנוסף, הוא סיים במקום רביעי במשחה ל-100 מטר גב בתוצאה של 57.16 שניות, במקום רביעי במשחה ל-400 מטר מעורב אישי בתוצאה של 4:24.38 דקות ובמקום חמישי במשחה ל-200 מטר מעורב אישי בתוצאה של 2:05.06 דקות.
בשנים 1985–1987 שיחק ולאדר כדורמים. לאחר פרישתו הוא פתח עם אחיו זולטן מרפאה וטרינרית.
מרגלים ותיקים (ספר)

עלילה

עלילת הספר נפתחת כאשר פול כריסטופר, איש מבצעים לשעבר בשורות ה"ארגון", כפי שמכונה בספר סוכנות הביון של ארצות הברית, וקודם לכן לוטננט בחיל הנחתים, אשר לחם במלחמת העולם השנייה בקרב אוקינאווה ועוטר בכוכב הכסף ולב הארגמן, נעלם מביתו. זמן מה לאחר מכן נמסר אפרו לקונסוליה האמריקנית בבייג'ינג. אולם בן דודו,  הוראס  האבארד, אף הוא איש מבצעים ב"ארגון" אשר שירת קודם לכן בחיל הנחתים, מסרב להאמין כי כריסטופר אכן מת. הוא מגייס ארבעה מחבריו הוותיקים לשירות ב"ארגון" במטרה לחקור את נסיבות היעלמותו של כריסטופר. עד מהרה מתברר לצוות כי כריסטופר יצא למסע במטרה לעצור טרוריסט ערבי בשם אבן עוואד, שנחשב למת, מלהניח את ידו על פצצות גרעין, ובמקביל לאתר את אמו, לורי, שנעלמה בגרמניה בשנת 1940. על הצוות לאתר את כריסטופר, לגלות מה אירע לאמו ולמנוע מאבן עוואד להגשים את תוכניתו.
אפריק סימון

ביוגרפיה

נולד באינהמבנה בשם הנריקה סימונה (Henrique Simone) לאב ממוצא ברזילאי, וגר שם עד גיל 9, לאחר מות אביב עבר עם אמו, לבירת מוזמביק מפוטו.
התפרסם לראשונה בשנת 1975 עם השיר "Mr. Barracuda". באותה השנה הוציא את הסינגלים "Ramaya" שנמכר ב-30 מיליון עותקים ו"Hafanana". החל את הקריירה המוזיקלית שלו כמתופף וזמר בלהקה. החל את הקריירה שלו בלונדון, בהשראת מנהלו האישי, כבדרן במועדון לילה. הקליט את אלבום האולפן הראשון שלו בגרמניה, אך האלבום לא זכה להצלחה, בשל התעקשות המפיק המוזיקלי שכל השירים יושרו בגרמנית.
לאור הפופולריות שלו שם, בשנת 1979 ביקר בברית המועצות כדי להקליט תוכנית טלוויזיה.
לאחרונה עבר עם אשתו, ילידת רוסיה, אשר נשא בשנים האחרונות, לברלין.
סימון דובר גרמנית, אנגלית, פורטוגזית, צרפתית, סוואהילי ושפות אפריקאיות שונות.
עוצמה (מתמטיקה)

ריבוי עוצמות

למרות התוצאות שהודגמו להלן, אין זה נכון שלכל הקבוצות האינסופיות יש אותה עוצמה: משפט קנטור קובע שעוצמתה של קבוצת החזקה של A גדולה מעוצמתה של A, ובפרט, לכל קבוצה קיימת קבוצה בעלת עוצמה גדולה יותר. אוסף כל העוצמות הוא כה גדול עד שבתורת הקבוצות האקסיומטית הוא אינו נחשב לקבוצה אלא למחלקה (ולכן אין לו עוצמה).
נימוק האלכסון של קנטור מראה כי המספרים הממשיים אינם בני מנייה. יתר על כן, כל קטע (פתוח או סגור) של מספרים ממשיים אינו בן מנייה. בנוסף, עוצמת כל קטע שווה לעוצמת הרצף, מאחר שניתן להגדיר פונקציה הפיכה מהקטע לקבוצת הממשיים.
את העוצמה של המספרים הטבעיים סימן קנטור באות העברית  (קרי: אָלֶף אֶפֶס), ואת עוצמת הממשיים (עוצמת הרצף) סימן באות  (כיום משתמשים גם בסימון  לעוצמה זו). למעשה עוצמת המספרים הממשיים שווה לעוצמת קבוצת החזקה של המספרים הטבעיים, כלומר .

אריתמטיקה של עוצמות

אפשר להגדיר פעולות חיבור, כפל וחזקה בין עוצמות, באופן המכליל את פעולות אלה בין מספרים טבעיים. כדי לעשות פעולות אלה בין עוצמות יש לבחור קבוצות שעוצמתן שווה לעוצמות הנתונות. ניתן להוכיח שהפעולות אינן תלויות בבחירת הקבוצות, לכן הפעולות מוגדרות היטב.
חיבור. הסכום  מוגדר כעוצמת האיחוד , בתנאי שהקבוצות A ו- B זרות. זוהי פעולה קומוטטיבית ואסוציאטיבית, אך קיומן של עוצמות אינסופיות אינו מאפשר להגדיר את פעולת החיסור:  לכל n טבעי, ואפילו . הסכום של קבוצה כלשהי של עוצמות מוגדרת באותה צורה כעוצמה של האיחוד של קבוצות מעוצמות מתאימות, שזרות זו לזו בזוגות. ראו עקרון החיבור.
כפל. המכפלה  מוגדרת כעוצמתה של המכפלה הקרטזית . גם פעולה זו היא קומוטטיבית ואסוציאטיבית, ואף דיסטריבוטיבית ביחס לחיבור. המכפלה של קבוצה כלשהי של עוצמות מוגדרת באותה צורה כעוצמת המכפלה הקרטזית של קבוצות מעוצמות מתאימות. ראו עקרון הכפל.
חזקה. החזקה  מוגדרת כעוצמתה של קבוצת הפונקציות . הפעולה מקיימת את האקסיומות הרגילות של החזקה, כדוגמת  ו- . מכיוון שיש בדיוק פונקציה אחת מן הקבוצה הריקה לכל קבוצה (הלא היא הפונקציה הריקה), מתקיים  לכל עוצמה; בפרט . ממשפט קנטור ומההתאמה בין קבוצת החזקה לקבוצת הפונקציות מקבוצה A לקבוצה  מקבלים . בהשוואה לזה, עקבי להניח את השערת הרצף , את שלילתה , ואפילו את הגרסה החזקה יותר של השלילה,  (ראו משפט איסטון ).
אם מניחים את אקסיומת הבחירה, ולפחות אחת מהעוצמות  היא אינסופית, אז מתקיים . לכן עיקר העניין הוא במכפלות ובסכומים אינסופיים של עוצמות.
אילן ישועה

חיים אישיים

ישועה נולד בשנת 1956. את שירותו הצבאי החל בחיל השריון שממנו יצא לקורס חובשים וקורס קצינים.
כמנכ"ל חברת וואלה! שכרו של ישועה בשנת 2008 הסתכם ב-1.1 מיליון שקל.
בשנת 2012 עלות העסקתו עמדה על כ-170,000 ש"ח בחודש. כמו כן קיבל בונוס של 12 מיליון ש"ח עבור עסקת יד 2.
ישועה בעל תואר שני במנהל עסקים מאוניברסיטת תל אביב. כיום נשוי עם שלושה ילדים ומתגורר ברמת אביב שבצפון תל אביב.

קריירה

בשנת 1979 החל לעבוד במרכז לטכנולוגיה חינוכית (מט"ח) ככותב ספרי הדרכה, בשנת 1991 התקדם למגוון תפקידים ניהוליים בחברה כשהאחרון ביניהם סמנכ"ל מט"ח עד שנת 1999. בשנת 1987 כתב את הספר "עזרה ראשונה במצבי חירום" אשר שימש כספר הרשמי של חיל הרפואה, פיקוד העורף ומד"א. בשנת 1989 כתב את הספר "החייאה לכל". בשנת 1990 כתב את המדריך "מיגון המשפחה מפני לוחמה כימית". כשנה לאחר מכן כתב גם את המדריך "מצוקה וחירום" אשר הוצאו לאור על ידי מט"ח.
במאי 2001 מונה למנכ"ל חברת "אנציקלופדיה בריטניקה בע"מ" המוציאה לאור את "אנציקלופדיה בריטניקה". 
באוקטובר 2006 מונה למנכ"ל חברת וואלה!. במאי 2011 הוביל את חברת וואלה! לרכוש את אתר "טיפו" מקבוצת אינטרנט גולד - קווי זהב. במאי 2014 הוביל את מכירת אתר הלוחות יד2 לחברת אקסל שפרינגר הגרמנית תמורת 806 מיליון שקל שמתוכם קיבל 12 מיליון שקל כבונוס. בדצמבר 2014 החליט לסגור את אתר הילדים והנוער "טיפו" שכלל את אתר "העיר שלנו" משיקולים כלכליים.
בפברואר 2018 מסר עדות בפרשת בזק-אלוביץ' (תיק 4000). על פי עדותו, ביקש ממנו אלוביץ' לפטר את עורך אתר וואלה! בעקבות פניית בני הזוג נתניהו. כמו כן סיפק למשטרה הקלטת שיחות בהן אלוביץ לוחץ עליו להעניק סיקור מפרגן לראש הממשלה נתניהו ולמשפחתו, וסיפר שרצה להדיחו ב-2017 בכסות של תוכנית עסקית, בגלל מחלוקתם בעניין נתניהו. ב-2019 פרסם היועץ המשפטי לממשלה את כתב החשדות נגד נתניהו, ובו דוגמאות רבות של מסרונים בהם מנחה אלוביץ' את ישועה לקדם ידיעות מסוימות, ו"לדרדר" אחרות, על פי הוראות שהגיעו מראש הממשלה וסביבתו.
ב-11 ביוני 2019 הודיע ישועה על פרישתו מוואלה.
הרמס (מכונת כתיבה)

מכונת הכתיבה הרמס היא מן המותגים הנודעים והפופולריים ביותר של מכונת כתיבה שנוצרו. "הרמס" הוא מותג של חברת פליארד (Paillard S.A) שמושבה בשווייץ. החברה, שנוצרה כחברה לייצור שעונים ב-1814 החלה לייצר מכונות כתיבה ב-1921.
מכונת הכתיבה הראשונה שיוצרה תחת המותג "הרמס" היא "מודל 1" משנת 1921. אחריה נוצרו עוד מספר דגמים ידניים פופולריים (יחד עם רבים אחרים) "הרמס 2000" שיוצרה בין השנים 1932 עד 1960, "הרמס 3000" שיוצרה בין השנים 1936 עד 1973 ו"סטנדרט 8" ששווקה בין 1953 ו-1962 (והייתה המכונה עליה כתב הסופר דאגלס אדמס‏. הטכנולוגיה הטובה שלהן, שגרמה לכך שתהינה אמינות ביותר ומוצאן השווייצרי הקנו להן פופולריות רבה. חלק מהדגמים של "הרמס" היו ניידים וקלים ושווקו בתוך מזוודות, כך שניתן היה להשתמש במכונות בעת נסיעה, למשל ברכבת ובמכונית וכן בבתי מלון וכך הפכו חביבות על אנשי עסקים נודדים, פוליטיקאים, מרגלים ועיתונאים.

הרמס בייבי

מכונת הכתיבה הפופולרית ביותר הייתה "הרמס בייבי" שיוצרה בין השנים 1935 ועד 1989. היא תוכננה במיוחד לנסיעות וגודלה היה גובה של 6 סנטימטר ומשקל של ארבעה קילוגרם והיא הייתה זולה בהרבה מחלופותיה. העיצוב המעוגל שלה כמו גם אמינותה הטכנית הרבה תרמו למראה ייחודי ולחיבת המשתמשים. לא נדרשה לה מזוודה ייעודית כיוון שיכלה להיכנס לכל תיק נסיעות וגם בכך הכתה את מתחרותיה. "הרמס בייבי" היא גם אחד מהדגמים הפופולריים ביותר בסרטי קולנוע המציגים סופרים בעבודתם, דבר שהפך אותה לסמל סטטוס.
בין היתר הייתה חביבה על הסופרים ארנסט המינגוויי, ג'ון סטיינבק ומקס פריש (שאף מזכיר אותה בספרו הומו פאבר).
חלק מתתי-הדגם של הרמס בייבי והרמס 3000 הוקשחו לצורך שימוש בשדה הקרב ושווקו לצבאות ולכתבים צבאיים והונצחו בעיתונות מלחמת העולם השנייה.
Us

רקע והרכב מוזיקלי

במרץ 2017 חשפה לופז כי היא הייתה באולפן עם די ג'יי סקרילקס והמפיק פו בר והעלתה סרטון לחשבון האינסטגרם שלה בו שומעים קטע מהשיר. השיר הוא שיר דאנס פופ שנכתב והופק על ידי די ג'יי סקרילקס ופו בר.
מבחינה לירית לופז חשפה כי השיר מדבר על היחסים שלה עם שחקן הבייסבול אלכס רודריגז. השיר מבוצע בסולם מינור G, וקצב של 124 ביטים לדקה.

ביקורות

יו מק'נטייר מ-"Fuse" תיארה את ההפקה של השיר כ-"מוזרה ומפתה בעת ובעונה אחת", ואף הוסיפה כי: "בניגוד לרבים ממאמצי הפופ האחרונים שלה, השירה של לופז עולה בהרבה על המוזיקה, ויש לזה פוטנציאל בסופו של דבר להיות אחד הלהיטים הגדולים שלה, 'Us' מגדיר את הקריירה שלה שעדיין מרגישה רעננה מאוד עם חשיבה קדימה, זה פופ, זה דאנס, זה מושפע לטינית, זו ג'יי לו!".
מייק ניד מה-"Idolator" שיבח את השיר, וכינה אותו כ-"שיר חזק המכיל בתוכו הפקה לוהטת", ו-"שיר פופ עכשווי", ואף השווה אותו לשירה "On the Floor", משנת, 2011.

הופעות חיות

על מנת לקדם את השיר הופיעה איתו לופז בפסטיבל "Calibash", ובנוסף בהופעת קדם הסופרבול.
אלפרד רניי

קורות חיים

לאחר שסיים את חוק לימודיו בבית הספר התיכון, נאלץ רניי לעבוד במספנה, בגלל חוקי הנומרוס קלאוזוס שהגבילו את מספר היהודים שהורשו ללמוד באוניברסיטאות. לאחר שניצח בתחרות במתמטיקה וביוונית הורשה ללמוד באוניברסיטה, בשנת 1939. ב־1944 נלקח למחנה עבודה, אך הצליח להימלט ממנו. לאחר הבריחה, השיג רניי מסמכים מזויפים שבעזרתם הסתתר בבודפשט והתחמק ממעצר במשך חצי שנה. כשהוריו נלקחו לגטו בודפשט, הסתנן רניי לשם, והצליח להוציא אותם החוצה בחשאי.
ב־1945 השלים דוקטורט באוניברסיטת סגד שבסגד, תחת הנחייתו של פרידיש ריס, עבור עבודתו על טורי פורייה. ב־1946 נסע ללנינגרד כדי ללמוד אצל יורי ליניק ואיוואן וינוגרדוב. הוא למד שם את תורת המספרים במהירות, ואף הוכיח משפט חשוב הקשור בהשערת גולדבך: קיים מספר , כזה שניתן לבטא באמצעותו כל מספר זוגי כסכום של מספר ראשוני ומספר שני שניתן לביטוי כמכפלה של לא יותר מ־ ראשוניים.
ב־1948 פגש רניי באמסטרדם את חברו משכבר הימים פאול ארדש, פגישה שהובילה לשיתוף פעולה נרחב, שכלל 32 מאמרים משותפים יחד עם ארדש, ביניהם 8 מאמרים שהיוו פריצת דרך בתורת הגרפים אודות תורת הרשתות האקראיות. רניי הוא גם המקור למשפט המיוחס לעיתים לארדש (שבעצמו ציטט את רניי): "מתמטיקאי הוא מכונה שהופכת כוס קפה למשפט מתמטי".
כשחזר להונגריה הקדיש את זמנו לתורת ההסתברות, שהייתה תחום המחקר העיקרי בחייו. עם חזרתו הוא גם ייסד את המכון המתמטי באקדמיה ההונגרית למדעים שבבודפשט ב־1949, ועמד בראשו עד מותו ב־1970. לפני שנים אחדות הוסב שם המכון, וכיום הוא נקרא על שמו של רניי.
בתורת האינפורמציה הוא הציג את מושג אנטרופיית רניי, שהיא הכללה של אנטרופיית שנון.
לוטם זינו

קריירה

זינו, אחיינו של אלי זינו, לשעבר יו"ר הפועל באר שבע, למד בבית ספר התיכון מקיף רגר בבאר שבע, והחל לשחק כדורגל במחלקת הנוער של הפועל באר שבע. כשהיה בן 13 עבר לספרד והצטרף לאקדמיית הנוער של ראסינג סנטנדר. לאחר שלוש שנים עבר לקבוצת הנוער של גנק הבלגית, וערך 17 הופעות במדי קבוצת המילואים של המועדון. לאחר מכן חזר לקבוצת הנוער של הפועל באר שבע והעפיל עמה לליגת העל לנוער.
ב-17 בספטמבר 2011 ערך את הופעת הבכורה שלו בקבוצה הבוגרת של הפועל באר שבע, במשחק נגד הפועל רמת השרון. ב-22 במרץ 2012 הבקיע את שערו הראשון בליגת העל, שער ניצחון בדקה ה-94 מול מ.ס. אשדוד, שהסתיים בתוצאה 2–1.
ב-15 באוקטובר 2013 ערך זינו את הופעת הבכורה שלו בנבחרת הצעירה של ישראל, בניצחון 3–1 על נורווגיה, ובסך הכל ערך ארבע הופעות בנבחרת הצעירה.
ב-3 ביולי 2014 חתם לארבע שנים בקבוצת תון מליגת העל השווייצרית, אך שמונה ימים לאחר מכן קרע את הרצועה, ולא שיחק עד תום העונה. בתחילת עונת 2015/2016 חזר לשחק, וערך שש הופעות ליגה במדי הקבוצה.
בינואר 2016 חזר זינו לישראל, והושאל עד תום העונה להפועל תל אביב. ב-16 בינואר ערך את הופעת הבכורה שלו במועדון, כאשר נכנס כמחליף בהפסד 0–1 להפועל כפר סבא באצטדיון בלומפילד. זינו לא הצליח להשתלב בקבוצה, ועד תום עונת 2015/2016 שותף בשני משחקי ליגה.
לאחר יותר משנה שלא שיחק שוחרר זינו מתון, וב-10 בספטמבר 2017 חתם בהפועל עכו. את שערו היחיד בעונת 2017/2018 כבש בהפסד 1–3 לבית"ר ירושלים, ובתום העונה ירד עם הקבוצה לליגה הלאומית.
ב-17 בספטמבר 2018 חתם זינו לעונה אחת בהפועל אשקלון מהליגה הלאומית.